Document ID: 32006R1679

UREDBA KOMISIJE (ES) št. 1679/2006
z dne 14. novembra 2006
o spremembi in popravku Uredbe (ES) št. 1973/2004 o določitvi podrobnih pravil za izvajanje Uredbe Sveta (ES) št. 1782/2003 v zvezi s shemami podpor, iz naslovov IV in IVa navedene uredbe, glede uporabe zemljišč v prahi za proizvodnjo surovin
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi uredb (EGS) št. 2019/93, (ES) št. 1452/2001, (ES) št. 1453/2001, (ES) št. 1454/2001, (ES) št. 1868/94, (ES) št. 1251/1999, (ES) št. 1254/1999, (ES) št. 1673/2000, (EGS) št. 2358/71 in (ES) št. 2529/2001 (1) ter zlasti člena 145(c) Uredbe,
ob upoštevanju naslednjega:
(1)
Člen 79 Uredbe (ES) št. 1782/2003 določa, da se posebno plačilo za riž odobri proizvajalcem riža, ki sodi v oznako KN 1006 10, v skladu s pogoji, opredeljenimi v poglavju 3 naslova IV navedene uredbe.
(2)
Člen 12 Uredbe Komisije (ES) št. 1973/2004 (2) določa, da je upravičenost do proizvodno vezanega plačila za riž vezana na pogoj, da je bila navedena površina posejana enkrat letno. Vendar pa sta za Francosko Gvajano predvidena dva cikla setve na leto in se pomoč dodeli na podlagi povprečnih posejanih površin za vsakega od dveh ciklov setve.
(3)
Francoski organi nameravajo na novo opredeliti sistem proizvodnje riža v Gvajani in proizvodnjo zmanjšati na en sam cikel na hektar in na leto. Novi sistem proizvodnje bo zadevnim proizvajalcem omogočal redno vzdrževano praho, kar bi v veliki meri rešilo problem plevela in sprostilo potrebni čas za izravnavo. Posledica tega bi bili zlasti prihranki vode in manjša raba proizvodov za zdravje rastlin. Ta sistem bi tudi z boljšim upravljanjem delovnega časa in materiala omogočal znižanje celotnih stroškov poslovodenja v dejavnosti. Da se omogoči izvajanje tega novega sistema proizvodnje, je treba spremeniti pravila za izračun proizvodno vezanega plačila za riž v Francoski Gvajani in določiti, da se pomoč izračuna na podlagi enega samega cikla setve na leto, ki se opravi na kasnejšega od datumov, ki sta bila prej določena, se pravi najpozneje do 30. junija pred zadevno žetvijo.
(4)
Glede na to, da Francija in Španija od leta 2006 uporabljata shemo enotnega plačila in možnost, predvideno v členu 66(a) Uredbe (ES) št. 1782/2003, se morajo v skladu s četrtim pododstavkom člena 101 navedene uredbe osnovne površine zadevnih držav članic, navedene v Prilogi IV k Uredbi (ES) št. 1973/2004, zmanjšati za število hektarov, ki ustreza pravicam za obvezno praho. Zaradi jasnosti je prav tako treba iz te priloge odstraniti vnose, ki zadevajo države članice ali posamezne regije držav članic, v katerih se plačilo na površino za poljščine od 1. januarja 2006 ne uporablja več, in v skladu s Prilogo XIb Uredbe (ES) št. 1782/2003 dodati osnovne površine Malte in Slovenije, ki plačilo na površino za poljščine uporabljata.
(5)
Ker sprememba člena 131(2)(a) Uredbe (ES) št. 1973/2004, ki jo je uvedla Uredba (ES) št. 1250/2006, ne upošteva roka za vložitev zahtevkov, ki ga določa drugi pododstavek člena 121(1) Uredbe (ES) št. 1973/2004, je treba to opustitev popraviti. Ob upoštevanju navedenega roka je treba določiti skrajni datum po 28. februarju, do katerega države članice sporočijo število govedi razen telet, ki so bili predmet zahtevka za klavno premijo.
(6)
V členu 106(2) in prilogah VI, XI, XII in XVIII Uredbe (ES) št. 1973/2004, kakor je bila spremenjena z Uredbo (ES) št. 1250/2006, so se pojavile nekatere napake.
(7)
Ker je treba v primeru plačila na površino za poljščine, ki je predvideno v členu 100 Uredbe (ES) št. 1782/2003, skupno določeno površino, ki se uporablja za izračun koeficienta znižanja, in morebitno dokončno stopnjo znižanja Komisiji sporočiti najpozneje do 15. novembra ob upoštevanju osnovnih površin iz Priloge IV Uredbe (ES) št. 1973/2004, je treba Prilogo IV, kakor je spremenjena s to uredbo, uporabljati od 1. novembra 2006.
(8)
Uredbo (ES) št. 1973/2004 je zato treba ustrezno spremeniti in popraviti.
(9)
Ukrepi, predvideni s to uredbo, so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Uredba (ES) št. 1973/2004 se spremeni:
1.
Člen 12 se nadomesti z naslednjim besedilom:
„Člen 12
Datumi za sejanje
Da so upravičene do proizvodno vezanega plačila za riž, morajo biti navedene površine posejane najpozneje do:
(a)
30. junija pred zadevno žetvijo za Španijo, Portugalsko in Francosko Gvajano;
(b)
31. maja za druge države članice proizvajalke, vključno s celinsko Francijo, iz člena 80 (2) Uredbe (ES) št. 1782/2003.“.
2.
Člen 14(2) se črta.
3.
Točka (a) člena 131(2) se nadomesti z:
„(a)
vsako leto o podatkih v zvezi s preteklim letom:
(i)
najkasneje do 1. februarja o številu krav, za katere so bili vloženi zahtevki za premije za krave dojilje, razčlenjeno po programih iz člena 125(2)(a) in (b) Uredbe (ES) št. 1782/2003;
(ii)
najkasneje do 1. marca o številu goveda, razen telet, za katere so bili vloženi zahtevki za klavno premijo in z navedbo, ali so bile živali zaklane ali izvožene;“.
4.
Priloga IV se nadomesti z besedilom iz Priloge I k tej uredbi.
Člen 2
Uredba (ES) št. 1973/2004 se popravi:
1.
V členu 106(2) se v uvodnem stavku besedilo „dela 3 Priloge XVIII“ nadomesti z besedilom „dela 7 Priloge XVIII“.
2.
Opomba na dnu strani v Prilogi VI se nadomesti z naslednjim besedilom:
„(*) Osnovna površina iz Priloge IV“.
3.
V Prilogi XI se prva vrstica naslova nadomesti z naslednjim besedilom:
„iz člena 3(1)(a)(iii)“.
4.
V Prilogi XII se prva vrstica naslova nadomesti z naslednjim besedilom:
„iz člena 3(1)(e)(iv)“.
5.
Priloga XVIII se nadomesti z besedilom iz Priloge II k tej uredbi.
Člen 3
Ta uredba začne veljati na dan objave v Uradnem listu Evropske unije.
Točki 1 in 2 člena 1 se uporabljata od 1. januarja 2007.
Točka 4 člena 1 se uporablja od 1. novembra 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. novembra 2006

Labels: 3
19
5
6